পুজোর মুখে খুলছে ডুয়ার্স, বেহাল সাফারি রুট! উদ্বিগ্ন পর্যটন ব্যবসায়ীরা

ওয়েব ডেস্ক: পুজোর মুখে আগামী ১৬ সেপ্টেম্বর খুলতে চলেছে ডুয়ার্সের (Dooars) জলদাপাড়া জঙ্গল (Jaldapara Forest)। তবে ডুয়ার্সের দরজা খোলার আগেই সাফারি রুট (Safari Route) নিয়ে তৈরি হয়েছে উদ্বেগ। কোদালবস্তি এলাকার পর্যটন ব্যবসায়ীদের অভিযোগ, বর্ষায় তিন মাস জঙ্গল বন্ধ থাকায় বিভিন্ন সাফারি রুটে আগাছা, পড়ে থাকা গাছ এবং বৃষ্টির ফলে ক্ষতিগ্রস্ত রাস্তা পরিষ্কার করা হয়নি। ফলে সংকীর্ণ পথ ধরে চলার সময় বন্যপ্রাণীর মুখোমুখি হওয়ার আশঙ্কাও বাড়ছে।

ডুয়ার্সের জঙ্গল ঘেরা এই এলাকায় পাঁচটি সাফারি রুট রয়েছে। প্রতি বছর জঙ্গল খোলার অন্তত দুই সপ্তাহ আগে যৌথ বন সুরক্ষা কমিটির উদ্যোগে রুট পরিষ্কার করা হলেও এবার সেই কাজ শুরুই হয়নি। কারণ হিসেবে কমিটির সদস্যরা জানিয়েছেন, প্রবেশমূল্য বন্ধ হয়ে যাওয়ায় তাদের তহবিলে অর্থ নেই। মুখ্যমন্ত্রী মমতা বন্দ্যোপাধ্যায়ের নির্দেশে গত জানুয়ারি থেকে ডুয়ার্সের সব জঙ্গলে পর্যটকদের প্রবেশমূল্য বাতিল করা হয়েছে। আগে এই প্রবেশমূল্য থেকে প্রাপ্ত অর্থের ৪০ শতাংশ যৌথ বন সুরক্ষা কমিটির তহবিলে দেওয়া হত, যার মাধ্যমে রুট পরিষ্কার, বনবস্তির উন্নয়ন সহ একাধিক কাজ হত।

আরও পড়ুন: বৃহন্নলাকে শ্লীলতাহানির অভিযোগ! কাঠগড়ায় পুলিশ

এদিকে পর্যটন ব্যবসায়ীরা জানিয়েছেন, বৃষ্টির ফলে রুটের বড় বড় অংশ নষ্ট হয়ে গিয়েছে। আগাছায় ভরে সংকীর্ণ পথ দিয়ে চলাফেরা ঝুঁকিপূর্ণ। পাশাপাশি বিভিন্ন স্থানে পড়ে থাকা গাছ সরানো হয়নি। এই অবস্থায় পর্যটক নিরাপত্তা নিয়ে তাঁরা উদ্বিগ্ন। জঙ্গল খুললেও স্বাভাবিক ছন্দে সাফারি চলবে কী না তা নিয়েই দুশ্চিন্তা ছড়িয়েছে।

পরিস্থিতির উন্নতির জন্য দ্রুত রুট পরিষ্কার, রাস্তা মেরামত এবং পর্যটকদের নিরাপত্তা নিশ্চিত করার দাবি জানিয়েছেন ব্যবসায়ী ও স্থানীয়রা। তবে প্রশাসনের পক্ষ থেকে বিশেষ তহবিল বা সহায়তা না পেলে আগামী পুজোর মরসুমে ডুয়ার্সের পর্যটন শিল্প বড় ধরনের বিপর্যয়ের মুখে পড়তে পারে বলে আশঙ্কা করা হচ্ছে।